Merknad til Prop. 1 S 2021–2022 Arbeids- og sosialdepartementet

Funksjonshemmedes Fellesorganisasjon (FFO)

FFO leverer med dette våre merknader til Arbeids- og sosialkomiteen knyttet til deres behandling av statsbudsjettet for 2022 og ovennevnte proposisjon.

**Kap. 2655 Uførhet, post 70. Uføre med inntekt i tillegg til uføretrygden**

FFO er sterkt imot forslaget om å fjerne dagens fribeløpsordning og å etablere et system som rammer økonomisk de som i dag tjener opptil 0,4 G. Fribeløpet gir et nødvendig handlingsrom for at uføre i perioder kan ta på seg enkelte frivillige verv med honorar, delta i politikk på fritiden eller ta små jobboppdrag når helsa tillater det. Vi vet at avkortning i trygden gjør at mange vegrer seg for å være med i slike aktiviteter.

Selv om FFO ikke støtter den foreslåtte avkortningsmodellen i budsjettforslaget, er vi opptatt av at det må gjøres forbedringer i avkortningsreglene slik at det lønner seg mer enn i dag å kombinere arbeid og trygd. Vi anbefaler derfor at det innføres en modell med friinntekt på 0,4 G og reduksjonsgrad på 33 % mellom 0,4 G og 1,2 G. Dette vil gi enda sterkere arbeidsinsentiv for økning av pensjonsgivende inntekt utover 0,4 G. Vi ber komiteen å støtte denne modellen.

*FFO ber komiteen om at fribeløpet på 0,4 G ikke fjernes, og at komiteen går imot å innføre en modell som innebærer lavere friinntekt enn 0,4 G.*

*FFO ber komiteen om å støtte en alternativ modell med friinntekt på 0,4 G og reduksjonsgrad på 33 % mellom 0,4 G og 1,2 G.*

*FFO ber komiteen støtte at personer på VTA fortsatt skal ha en fribeløpsgrense på 1 G.*

**Kap. 634, Post 76 Tiltak for arbeidssøkere.**

**Tiltakspenger – harmonisering med laveste sats for dagpenger**

FFO mener forslaget om å redusere bevilgningen på tiltakspenger med kr. 275 mill. for å harmonisere satsen på tiltakspenger med minste sats på dagpenger er usosial. Vi reagerer på at man foreslår kutt i ordninger fordi det finnes andre ordninger som ligger litt lavere i sats. En sosial politikk må være å heve den laveste ytelsen, og at laveste sats for dagpenger heves opp på nivå med tiltakspengene. Det må bemerkes at også i 2020 gjorde daværende regjering et usosialt kutt i denne ordningen.

FFO mener staten ikke må skyve arbeidssøkere og andre som trenger arbeidsrettet oppfølgning, men som ikke har rettigheter i folketrygden, over på sosialhjelp. Tiltakspengene må ha et nivå som gjør det mulig å leve uten behov for sosialhjelp.

*FFO ber komiteen om ikke å støtte forslaget om å redusere nivået på tiltakspenger.*

**Kap. 2651 Arbeidsavklaringspenger. Endring av arbeidsavklaringspengeordningen**

FFO mener at AAP-ordningen slik den var innrettet før Solberg-regjeringen i flere omganger valgte å svekke ordningen, var mye bedre egnet for å hindre varig uførhet. Det er gledelig at Støre-regjeringen har erklært i Hurdal-plattformen at den skal sørge for at personer som mottar arbeidsavklaringspenger får forlengelse dersom de ikke er ferdig avklart. FFO tolker dette slik at et nytt regelverk må på plass. Det må sikres at flere får mulighet til forlengelse ut over maksimal stønadsperiode på tre år, og at tidsbegrensningen på to år fjernes i AAP-ordningen for de som omfattes av unntaksreglene for forlengelse.

*FFO ber komiteen foreslå nødvendige endringer i AAP-ordningen for å følge opp Hurdalsplattformen.*

**Kap. 2670 Alderdom, post 73 Særtillegg pensjonstillegg mv**

**Alderspensjon til uføre og skjermingstillegg**

FFO har lenge jobbet for at alle uføre alderspensjonister skal gis et skjermingstillegg for levealdersjusteringen i alderspensjonen. Støre-regjeringen har nedfelt i Hurdalsplattformen at den vil gjeninnføre et skjermingstillegg for uføre som blir alderspensjonister, slik at de skjermes for deler av levealdersjusteringen.

*FFO ber komiteen foreslå at skjermingstillegget gjeninnføres allerede fra 2022, og at det da vil omfatte årskull født 1954 og senere.*

**Kap. 2661 Grunn- og hjelpestønad, hjelpemidler mv**

**Hjelpemiddelområdet**

Den rammestyrte ordningen med aktivitetshjelpemidler for personer over 26 år (AKT 26) er en viktig ordning for at også voksne funksjonshemmede og kronisk syke skal kunne ha mulighet til å være i fysisk aktivitet og delta på linje med andre. Pengene i rammen blir brukt opp stadig tidligere hvert år. I 2021 var det totalt bevilget over kr. 100 mill., da gikk potten tom allerede i august. Historikken de siste årene viser at forslaget på kr. 55 mill. vil være altfor lite.

*FFO ber primært komiteen sørge for at ordningen blir en del av trygdens ordinære overslagsbevilgning, sekundært at rammen økes betraktelig.*

Det foreslås i budsjettet å øke egenandelen for aktivitetshjelpemidler (AKT 26) fra maks kr. 4000 til maks 5000. Flere funksjonshemmede og kronisk syke har dårligere levekår enn befolkningen ellers. Mange har store egenandeler til ulike tjenester og ytelser som ikke-funksjonshemmede ikke har. Dette forslaget er veldig uheldig fordi det vil kunne føre til at færre får mulighet til å være i fysisk aktivitet og delta på linje med andre, og det er de med dårligst råd som ikke vil kunne bruke ordningen.

*FFO ber komiteen sørge for at egenandelen for aktivitetshjelpemidler for de over 26 år ikke økes til kr. 5000.*

I budsjettet foreslås det for ordningen med gruppe 1 bil at det for å få stønad må være sannsynlig at stønaden vil føre til en minimumsinntekt på 1 G. Dette forslaget vil bety en ytterligere svekkelse av ordningen med gruppe 1 bil. Det vil ramme de som kun har en liten restarbeidsevne og lav arbeidsinntekt. Det er allerede per i dag strenge vilkår for å komme inn under ordningen.

*FFO ber komiteen sørge for at ordningen med gruppe 1 bil ikke blir ytterligere svekket.*

Det foreslås å styrke tolketjenesten ved at driftsbevilgningen til Arbeids- og velferdsetaten økes med 23,7 mill. Dette er positivt. Tilgang til nødvendige tolketjenester er helt avgjørende for at hørselshemmede, døve og døvblinde skal kunne delta i arbeidslivet og samfunnet for øvrig. FFO mener imidlertid at økningen som foreslås i sin helhet må dekkes ved friske midler til tolkeområdet, og ikke ved en reduksjon i bevilgningen til frilanstolker.

*FFO ber komiteen støtte forslaget om å styrke tolketjenesten, men at styrkingen gjennomføres ved friske midler og ikke via reduksjon av bevilgningen som går til å dekke frilanstolker.*